VENDIM

Nr. 164, datë 5.6.2026

MBI KËRKESËN E SHOQËRISË “INFOTELECOM-ALBSOLAR 4” SHPK PËR DHËNIEN E AUTORIZIMIT NGA ERE PËR VENDOSJEN E KUOTAVE TË SAJ SI MJET PËR GARANTIMIN E DETYRIMIT NDAJ TË TRETËVE

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, të miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 5.6.2026, mbasi shqyrtoi relacionin me nr. 1344/3 prot., datë 3.6.2026, të Drejtorisë së Licencimit, Autorizimeve dhe Garancisë së Origjinës “Mbi kërkesën e shoqërisë ‘Infotelecom-Albsolar 4’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”
konstatoi se:

Për qëllime të shqyrtimit të kërkesës për dhënien e autorizimit për shoqërinë “Infotelecom-Albsolar 4” sh.p.k., është ndjekur procedura dhe është analizuar dokumentacioni si vijon: 

1. Kërkesa për marrjen e autorizimit
- Shoqëria “Infotelecom-Albsolar 4” sh.p.k. është licencuar në veprimtarinë e prodhimit të energjisë elektrike, me vendimin e Bordit të ERE-s nr. 287, datë 13.11.2025.

- Me shkresën nr. 1344 prot., datë 29.4.2026, shoqëria ka paraqitur aplikim dhe dokumentacion për marrjen e autorizimit nga ERE për vendosjen e kuotave të saj si mjet për të garantuar përmbushjen e detyrimit ndaj palës kredidhënëse “Intesa SanPaolo Bank Albania” sh.a.

2. Shqyrtimi i kërkesës dhe kërkesa për dokumentacion plotësues
- ERE, nëpërmjet shkresës nr. 1344/1 prot., datë 11.5.2026, ka njoftuar shoqërinë duke i evidentuar informacionin/dokumentacionin e konstatuar të munguar në këtë aplikim.

- Shoqëria me shkresën nr. 1344/2 prot., datë 22.5.2026, ka depozituar të plotë dokumentacionin e kërkuar. 

3. Përfundime dhe kërkesa të tjera për dhënien e autorizimit
- Nga analiza e dokumentacionit të përcjellë nga shoqëria “Infotelecom-Albsolar 4” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2021, si vijon:

- Neni 5, pika 2 – Kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.

4. Plotësimi i kërkesave të nenit 5:
- Neni 5, pika 4 – Dokumentacioni është paraqitur në gjuhën shqipe, në format origjinal ose fotokopjoje të noterizuar dhe i shoqëruar me kopje elektronike;
- Neni 5, pika 5 – Shoqëria ka bërë me dije se, përmbajtja në aktet noteriale tregon vlera të cilat çmohen se duhet të jenë konfidenciale dhe si e tillë nuk duhet të bëhen publike pasi cilësohen sekret tregtar. 

Në lidhje me sa kërkuar nga ana e shoqërisë, në kuadër të trajtimit me konfidencialitet të dokumentacionit depozituar në kuadër të këtij aplikimi, janë bërë vlerësimet përkatëse nga ana jonë konform ligjit nr. 9887, datë 10.3.2008, “Për mbrojtjen e të dhënave personale”, i ndryshuar, dhe “Rregullores për mbrojtjen e informacionit konfidencial”, miratuar me vendimin e Bordit të ERE-s nr. 65, datë 26.3.2018, ku është klasifikuar dokumentacioni i cili konsiston në trajtim tërësisht konfidencial apo dokumentacion i cili ka identifikimet përkatëse si konfidenciale, duke zbatuar parimin e kufizimit proporcional (pra, klasifikim vetëm për ato pjesë ku ka bazë ligjore dhe nevojë reale për mbrojtje).

Nga analizimi i dokumentacionit të depozituar, do të konsiderohet konfidencial dokumentacioni, sa më poshtë vijon:

- Shkresa e shoqërisë “Infotelecom-Albsolar 4” sh.p.k., datë 29.4.2026 me lëndë: “Kërkesë për dhënien e autorizimit për vendosjen e kuotave të ‘Infotelecom-Albsolar 4’ sh.p.k. si mjet (barrë siguruese) për garantimin e përmbushjes së detyrimeve ndaj ‘Intesa SanPaolo Bank Albania’ sh.a.” (ky dokument do të konsiderohet si konfidencial për arsye se përmban informacione të aktivitetit tregtar të shoqërisë).

- Deklarata noteriale me nr. 1431 rep., nr. 458 kol., datë 29.4.2026 (ky dokument do të konsiderohet si konfidencial, duke qenë se përmban informacione personale identifikuese të përfaqësuesve ligjor dhe administratorit të shoqërisë, të tilla si nr. licence, emër, mbiemër, adresën etj.).

- “Kontratë kredie bankare” nr. 1229 rep., nr. 373 kol., datë 7.4.2026 dhe “Kontratë kredie bankare” nr. 1230 rep., nr. 374 kol., datë 7.4.2026 (ky dokument do të konsiderohet si konfidencial për arsye së përmban të dhëna me natyrë ekonomike/kontraktuale që mund të dëmtojnë interesat e subjektit/palëve të treta nëse publikohen, si dhe informacione të aktivitetit tregtar të shoqërisë).

Nga ana tjetër, do të konsiderohet dhe trajtohet si jokonfidencial, për arsye se janë dokumente me karakter deklarativ/informues dhe/ose është e depozituar apo e aksesueshme pranë institucioneve publike kompetente, dokumentacioni si vijon:

- Ekstrakti historik të regjistrit tregtar të shoqërisë “Infotelecom-Albsolar 4” sh.p.k. (ky dokument do të konsiderohet si jokonfidencial, në rrethanat që është i publikuar dhe i aksesueshëm pranë institucioneve publike kompetente).

- Marrëveshja siguruese e datës 7.4.2026 (ky dokument do të konsiderohet si jokonfidencial, por me redaktim selektiv, për arsye se konsiderohet si dokument me natyrë juridike deklarative dhe lidhet me ndryshimin e ortakut të shoqërisë, informacion i cili reflektohet dhe në regjistrin tregtar (QKB). 

- Vendimi i datës 7.4.2026, i Asamblesë së Përgjithshme të shoqërisë “Infotelecom-Albsolar 4” sh.p.k. (ky dokument do të konsiderohet jokonfidencial, por me redaktim selektiv të elementeve që kanë të dhëna financiare sensitive dhe të dhëna personale, pasi konsiderohet si një akt me karakter deklarativ, që lidhet me organizimin dhe vendimmarrjen e shoqërisë dhe janë dokumente që depozitohen pranë QKB-së)
- Deklarata e administratorit e datës 15.5.2026, ku sqaron se nuk ka një vendim gjykate mbi kuotat e shoqërisë dhe deklaratat e ortakëve të shoqërisë të datës 15.5.2026, mbi vullnetin për të kthyer kuotat në gjendjen e mëparshme në rast të mos marrjes së autorizimit nga ERE (këto dokumente përbëjnë akte të brendshme deklarative, që lidhen me organizimin dhe vendimmarrjen e shoqërisë. Ato nuk përmbajnë në vetvete sekret tregtar apo informacion financiar të ndjeshëm, ndaj konsiderohen dokumente me natyrë jokonfidenciale, por me redaktim selektiv të elementeve që kanë të dhëna financiare dhe personale).

- Deklarata e lëshuar nga banka e datës 18.5.2026, mbi gatishmërinë e vullnetin për të kthyer palët në gjendjen e mëparshme në rast mosmarrje miratimi nga ana e ERE-s (ky dokument do të konsiderohet si jokonfidencial, por me redaktim selektiv të elementeve që kane të dhëna financiare sensitive dhe të dhëna personale).

5. Plotësimi i kërkesës sipas nenit 8:

- Pika 1 – Janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave;
- Pika 2 – Janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 

- germa “a” – Ekstrakti historik i regjistrit tregtar;
- germa “b” – Vendimi i organeve drejtuese: është depozituar vendimi i Asamblesë së Ortakëve të shoqërisë “Infotelecom-Albsolar 4” sh.p.k., datë 7.4.2026, me anë të së cilës është shprehur dakordësia mbi vendosjen e kuotave të kësaj shoqërie si garanci për shlyerjen e detyrimit ndaj “Intesa SanPaolo Bank Albania” sh.a.

- germa “c” – Marrëveshjet përkatëse: 

- “Kontratën e kredisë” nr. 1229 rep., nr. 373 kol., datë 7.4.2026, nënshkruar midis palëve, që do të shërbejë për financimin e TVSH-së së projektit të parkut fotovoltaik me kapacitet 35.6 mw.

- “Kontratën e kredisë” nr. 1230 rep., nr. 374 kol., datë 7.4.2026, nënshkruar midis palëve, që do të shërbejë për financimin/rifinancimin deri në 70% të kostove totale të investimit për parkun fotovoltaik me kapacitet 35.6 mwac ose ripagimi i fondeve për borxhet/të papagueshme ndaj ortakëve/personave të tretë që lidhen me ndërtimin e parkut fotovoltaik, duke mbajtur raportin midis borxhit me kapitalin, për kostot e projektit (përjashtuar TVSH-në) 70% me 30%.

- Pika 3 – Shoqëria ka shlyer të gjitha detyrimet financiare ndaj ERE-s, për sa i përket pagesave të rregullimit.

6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Infotelecom-Albsolar 4” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja është nënshkruar me bankë vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.

- Në referencë të nenit 9, pika 8 të rregullores, ku citohet se shoqëria duhet të depozitojë në ERE ekstraktin historik të regjistrit tregtar, ku të reflektohet ndryshimi vendosja e kolateralit mbi kuotat e saj, shoqëria duhet të depozitojë në ERE ekstraktin historik të regjistrit tregtar të QKB-së nga ku të reflektohet ky ndryshim/transferim.
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.

Për gjithë sa më sipër, Bordi i ERE-s
VENDOSI:

1. Dhënien e autorizimit të ERE-s për vendosjen e kuotave të shoqërisë “Infotelecom-Albsolar 4” sh.p.k. si mjet për të garantuar përmbushjen e detyrimit ndaj palës kredidhënëse “Intesa SanPaolo Bank Albania” sh.a. (sipas kontratave të kredive nr. 1229 rep., nr. 373 kol., datë 7.4.2026 dhe nr. 1230 rep., nr. 374 kol., datë 7.4.2026).
2. Dhënia e autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Infotelecom-Albsolar 4” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.

3. Shoqëria “Infotelecom-Albsolar 4” sh.p.k. të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.

4. Ky vendim është objekt rishikimi nga ERE në zbatim të pikës 3, si dhe në rast se nga MIE depozitohet një qëndrim ndryshe, në lidhje me detyrimet që i burojnë shoqërisë nga marrëveshja për zhvillimin e projektit, nënshkruar në 4.12.2024 apo në rast të depozitimit të dokumentacionit të ndryshëm nga ai që i ka shërbyer kësaj vendimmarrje.

5. Drejtoria e Licencimit, Autorizimeve dhe Garancisë së Origjinës të njoftojë shoqërinë “Infotelecom-Albsolar 4” sh.p.k. për vendimin e Bordit të ERE-s.

Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

